নোটিশ ও মামলার বিবরণে জানা যায়, ১৯৯০ সালের ৬ জুলাই ডাকসুর সর্বশেষ নির্বাচন অনুষ্ঠিত হয়েছিল। এরপর আর ডাকসু নির্বাচন হয়নি। এ প্রেক্ষাপটে ২০১২ সালের ১১ মার্চ ঢাবির তৎকালীন উপাচার্য, প্রক্টর ও কোষাধ্যক্ষকে সাত দিন সময়সীমা বেঁধে দিয়ে ডাকসু নির্বাচন অনুষ্ঠানে পদক্ষেপ নিতে আইনী নোটিশ পাঠানো হয়েছিল। ৩১ শিক্ষার্থীর পক্ষে এ আইনি নোটিশ পাঠান আইনজীবী মনজিল মোরসেদ। পরে ওই সময়সীমার মধ্যে কর্তৃপক্ষ ডাকসু নির্বাচন অনুষ্ঠানে পদক্ষেপ না নেওয়ায় একই বছরের ২১ মার্চ হাইকোর্টে একটি রিট দায়ের করে ২৫ শিক্ষার্থী। পরে ওই রিটের প্রাথমিক শুনানি নিয়ে ২০১২ সালের ৮ এপ্রিল হাইকোর্ট রুল জারি করেন। রুলে ডাকসু নির্বাচন করার ব্যর্থতা কেন অবৈধ ঘোষণা করা হবে না, তা জানতে চাওয়া হয়। এরপর চলতি বছরের ১৭ জানুয়ারি হাইকোর্ট ছয় মাসের মধ্যে ঢাবি কর্তৃপক্ষকে ডাকসু নির্বাচন সম্পন্ন করার নির্দেশ দেন। কিন্ত নির্ধারিত সময় পার হলেও ডাকসু নির্বাচন এখনও হয়নি। এ প্রেক্ষাপটে মঙ্গলবার সংশ্নিষ্টদের আইনী নোটিশ পাঠানো হয়।